DECRETO 240/2008, do 9 de outubro, polo que se aproba o cambio de titularidade dos seguintes treitos de vías provinciais: estrada provincial 64-08, acceso ao porto do Vicedo, do p.k. 0+000 ao 0+564, final (564 m) e estrada provincial 64-09, do Vicedo a Arealonga, do p.k. 0+000 ao 0+691, final (691 m), a prol do Concello do Vicedo.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 29/10/2008

A teor do previsto no artigo 5 da Lei 4/1994, do 14 de setembro, de estradas de Galicia, os cambios de titularidade das estradas incluídas nas redes dependentes da Comunidade Autónoma deberán ser aprobados por decreto da Xunta de Galicia, por proposta da consellería competente en materia de estradas e logo do acordo entre as administracións afectadas.
Por outra parte, a citada lei de estradas dispón, no artigo 54, que as estradas provinciais ou os treitos determinados delas en que a circulación adquira características urbanas, se lles entregarán aos respectivos concellos. O expediente promoverase por proposta do concello ou da Administración titular e será resolto polo Consello da Xunta de Galicia, por proposta da consellería competente en materia de estradas, logo de informe de ambos os organismos.
Ao abeiro das mencionadas previsións legais e por solicitude do Concello do Vicedo, o Pleno da Deputación Provincial de Lugo, a través da sesión ordinaria realizada o día vinte e cinco de marzo de dous mil oito acordou, por unanimidade, prestar aprobación á proposta de cesión ao Concello do Vicedo da titularidade de tramos de estradas provinciais.
Por outra banda e en sesión ordinaria realizada o día vinte e oito de maio de dous mil oito, o Pleno da Corporación Municipal adoptou, entre outros, o seguinte acordo: aceptación da cesión da Deputación Provincial de Lugo ao Concello do Vicedo da titularidade dos treitos das estradas provinciais: E.P. 64-08, acceso ao porto do Vicedo, do p.k. 0+000 ao p.k. 0+564 final (564 m) e E.P. 64-09, do Vicedo a Arealonga do p.k. 0+000 ao p.k. 0+691, final (691 m).
A Dirección Xeral de Obras Públicas, de acordo co informe emitido polos servizos técnicos competentes, formula proposta favorable á transferencia da titularidade.
A Consellería de Política Territorial, Obras Públicas e Transportes considera adecuado o cambio de titularidade tendo en conta que os devanditos tramos adquiriron características netamente urbanas.
Polo exposto, consonte o previsto na Lei 4/1994, do 14 de setembro, de estradas de Galicia, tras o acordo entre as administracións afectadas, por proposta da conselleira de Política Territorial, Obras Públicas e Transportes, logo de deliberación do Consello da Xunta de Galicia, na súa reunión do día nove de outubro de dous mil oito,
DISPÓN:
Artigo 1º
Apróbase o cambio de titularidade a favor do Concello do Vicedo de dous treitos de estradas pertencentes á Deputación Provincial de Lugo. Estes treitos son os seguintes:
Código Denominación Treito solicitado (p.k.) Lonx (m).
EP 64-08 Acceso ao porto do Vicedo 0+000-0+564 564.
EP 64-09 Do Vicedo a Arealonga 0+000-0+691 691.
Artigo 2º
En aplicación do artigo 4 da Lei 4/1994, do 14 de setembro, de estradas de Galicia, as entidades locais, no marco das súas competencias e de acordo cos correspondentes plans de estradas, aprobarán a relación de estradas da súa titularidade. De acordo co exposto, o Concello do Vicedo deberá incorporar ao seu plan de estradas os treitos a que se refire este decreto.
Artigo 3º
A entrega das vías formalizarase, no prazo de dous meses seguintes ao da publicación deste decreto no Diario Oficial de Galicia, mediante a sinatura da correspondente acta de entrega.
Artigo 4º
Correspóndenlle ao Concello do Vicedo, a partir da formalización da entrega, todas as actividades de xestión, mantemento, conservación e explotación das vías; así como o exercicio das funcións de disciplina viaria e calquera outra que puidese corresponderlle como nova Administración titular das estradas.
Disposición derradeira
Este decreto producirá efectos desde o día seguinte ao da súa publicación no Diario Oficial de Galicia.
Santiago de Compostela, nove de outubro de dous mil oito.
Emilio Pérez Touriño
Presidente
María José Caride Estévez
Conselleira de Política Territorial, Obras Públicas e Transportes